b"\n_START_ARTICLE_\nVilajet\n_START_PARAGRAPH_\nVilajet (tur\xc5\xa1ko vil\xc3\xa2yet [vila\xcb\x90\xcb\x88jet], iz arabskega \xd9\x88\xd9\x84\xd8\xa7\xd9\x8a\xd8\xa9, wil\xc4\x81yah - provinca) je bila najve\xc4\x8dja upravna enota poznega Osmanskega cesarstva, uvedena z Zakonom o vilajetih (tur\xc5\xa1ko Te\xc5\x9fkil-i Vilayet Nizamnamesi), objavljenim 21. januarja 1867. Ustanovitev vilajetov je bila del reform cele osmanske dr\xc5\xbeavne uprave, objavljenih v cesarskem odloku (fermanu) leta 1856. Reformo so poskusno uvedli najprej v Donavskem vilajetu, ustanovljenem prav v ta namen leta 1864. Za njegovega guvernerja je bil imenovan vodilni reformist Midhat Pa\xc5\xa1a. Reforma so uvajali postopoma in jo zaklju\xc4\x8dili leta 1884._NEWLINE_Province so se ptred tem imenovale ey\xc3\xa2let. Leta 1868 je bilo v Osmanskem cesarstvu 63 vilajetov. Guverner vilajeta se je imenoval vali, ki je bil lahko pa\xc5\xa1a, beglerbeg, bala, mirimiran, ula eveli, rumbeg, ferik ali vezir. Vilajeti so se delili na manj\xc5\xa1e upravne enote - sand\xc5\xbeake (tur\xc5\xa1ko sancak), ki so jih upravljali begi, znani tudi kot sand\xc5\xbeakbegi._NEWLINE_Do priklju\xc4\x8ditve k Avstro-Ogrski leta 1908 je bila eden od vilajetov tudi Bosna. Tur\xc5\xa1ke province se sedaj imenujejo il.\n_START_SECTION_\nEtimologija\n_START_PARAGRAPH_\nIzraz vilajet izhaja iz arabske besede wilayah ali wilaya, ki pomeni provinco, regijo ali okro\xc5\xbeje in nima nobene upravne konotacije. V Osmanskem cesarstvu je beseda pomenila specifi\xc4\x8dno upravno enoto.\n_START_SECTION_\nUpravna enota\n_START_PARAGRAPH_\nOsmansko cesarstvo je za\xc4\x8delo modernizirati svojo dr\xc5\xbeavno upravo oziroma ejalete \xc5\xbee v 1840. letih. Zakon o vilajetih je modernizacijo raz\xc5\xa1iril na celo osmansko ozemlje in uredil hierarhijo upravnih enot. Vilajeti pod upravo valijev so bili razdeljeni na sand\xc5\xbeake pod m\xc3\xbctesarrifi, sand\xc5\xbeaki na okro\xc5\xbeja (kaza ali liva) pod kajmamami in okro\xc5\xbeja na ob\xc4\x8dine (nahiye) pod m\xc3\xbcdirji._NEWLINE_Vali je bil sultanov zastopnik v vilajetu in zato vrhovni na\xc4\x8delnik uprave. Pomagali so mu sekretarji, ki so bili zadol\xc5\xbeeni za finance (defterdar), korespondenco in arhive (mektubci), stike s tujci, javna dela, kmetijstvo in trgovino. Imenovali so jih resorni ministri. Valija je skupaj z na\xc4\x8delnikom za pravosodje (mufetti\xc5\x9f-i hukkam-i \xc5\x9eeri'a) imenoval izvr\xc5\xa1ni svet vilajeta. Poleg tega sveta je imel vilajet tudi voljen svet province s \xc5\xa1tirimi \xc4\x8dlani. Dva od njih sta bila mulimana, dva pa ne. Valija je v njegovi odsotnosti nadome\xc5\xa1\xc4\x8dal guverner glavnega sand\xc5\xbeaka v vilajetu (merkez sanjak). Podobno so bili organizirani tudi ni\xc5\xbeji nivoji dr\xc5\xbeavne uprave in lokalne verske skupnosti."